Document ID: 32007D0156

ODLOČBA KOMISIJE
z dne 7. marca 2007
o spremembi Odločbe 2005/51/ES glede obdobja, v katerem se lahko za namene dekontaminacije v Skupnost vnaša zemlja, kontaminirana s pesticidi ali težko razgradljivimi organskimi snovmi
(notificirano pod dokumentarno številko C(2007) 663)
(2007/156/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1) ter zlasti člena 15(1) Direktive,
ob upoštevanju naslednjega:
(1)
Z odstopanjem od Direktive 2000/29/ES Odločba Komisije 2005/51/ES z dne 21. januarja 2005 o začasnih pooblastilih državam članicam za določitev odstopanj od nekaterih določb Direktive Sveta 2000/29/ES glede uvoza zemlje, kontaminirane s pesticidi ali težko razgradljivimi organskimi snovmi, za namene dekontaminacije (2), državam članicam, ki sodelujejo v programu preprečevanja nabiranja in odstranjevanja zastarelih in nezaželenih pesticidov Organizacije združenih narodov za prehrano in kmetijstvo (FAO), za omejeno obdobje dovoljuje vnos zemlje, kontaminirane s takimi pesticidi, v Skupnost za obdelavo v namenskih sežigalnicah nevarnih odpadkov.
(2)
Zaradi zamude pri izvajanju navedenega programa, je treba obdobje, v katerem se lahko vnaša kontaminirana zemlja na podlagi dovoljenja iz Odločbe 2005/51/ES, podaljšati.
(3)
Odločbo 2005/51/ES je zato treba ustrezno spremeniti.
(4)
Ukrepi, predvideni s to odločbo, so v skladu z mnenjem Stalnega odbora za zdravstveno varstvo rastlin -
SPREJELA NASLEDNJO ODLOČBO:
Člen 1
V drugem odstavku člena 1 Odločbe 2005/51/ES se besede „28. februar 2007“ nadomestijo z „28. februar 2009“.
Člen 2
Ta odločba je naslovljena na države članice.
V Bruslju, 7. marca 2007

Labels: 3
6
20